02017R1185 — ET — 01.07.2022 — 003.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

►B KOMISJONI RAKENDUSMÄÄRUS (EL) 2017/1185, 20. aprill 2017, millega kehtestatakse Euroopa Parlamendi ja nõukogu määruste (EL) nr 1307/2013 ja (EL) nr 1308/2013 rakenduseeskirjad seoses komisjonile edastatava teabe ja dokumentidega ning millega muudetakse mitut komisjoni määrust ja tunnistatakse mitu määrust kehtetuks (EMPs kohaldatav tekst) (ELT L 171 4.7.2017, lk 113)

Muudetud:









▼B

KOMISJONI RAKENDUSMÄÄRUS (EL) 2017/1185,

20. aprill 2017,

millega kehtestatakse Euroopa Parlamendi ja nõukogu määruste (EL) nr 1307/2013 ja (EL) nr 1308/2013 rakenduseeskirjad seoses komisjonile edastatava teabe ja dokumentidega ning millega muudetakse mitut komisjoni määrust ja tunnistatakse mitu määrust kehtetuks

(EMPs kohaldatav tekst)







I PEATÜKK

INFOSÜSTEEMI PÕHIMÕTTED JA NÕUDED

Artikkel 1

Komisjoni infosüsteem ja teavitamise meetod

1. Määrustega (EL) nr 1307/2013 ja (EL) nr 1308/2013 ning nende alusel vastu võetud õigusaktidega kehtestatud teavitamiskohustuse alusel nõutav teave ja dokumendid tuleb esitada infotehnoloogial põhinevas süsteemis, mille komisjon teeb liikmesriikidele kättesaadavaks.

Teave ja dokumendid koostatakse ja edastatakse:

a) vastavalt infosüsteemis kehtestatud menetlustele;

b) delegeeritud määruses (EL) 2017/1183 osutatud ühe kontaktasutuse antud juurdepääsuõiguste alusel ning

c) infosüsteemis kasutajatele kättesaadavaks tehtud vormis.

▼M1

Määruse (EL) nr 1308/2013 ning käesoleva määruse alusel vastu võetud õigusaktidega kehtestatud teavitamiskohustuse puhul peab käesoleva lõike esimese lõigu kohane infotehnoloogial põhinev süsteem olema vajaduse korral kättesaadav ettevõtjatele ja kolmandatele riikidele.

▼B

2. Erandina lõike 1 esimesest lõigust võivad liikmesriigid teha nõutud teabe komisjonile kättesaadavaks posti, faksi, elektronposti või käsitsi kättetoimetamise teel, a) kui komisjon ei ole teinud konkreetse teavitamiskohustuse puhul infotehnoloogia vahendeid kättesaadavaks; b) vääramatu jõu või erandlike asjaolude korral, mis ei võimalda liikmesriigil kasutada lõikes 1 osutatud infosüsteemi.

Artikkel 2

Pikemaajaline terviklus ja loetavus

Komisjoni poolt kättesaadavaks tehtud infosüsteem peab olema projekteeritud selliselt, et see kaitseks edastatud ja seal hoitavate dokumentide andmeterviklust. Eelkõige peab see:

a) võimaldama iga kasutaja ühemõttelist identifitseerimist ning sisaldama juurdepääsuõiguste tõhusaid kontrollimeetmeid, et kaitsta ebaseadusliku, kuritahtliku või lubamatu juurdepääsu eest dokumentidele, failidele ja metaandmetele ning nende hävitamise, muutmise või ümberpaigutamise eest;

b) olema varustatud füüsiliste kaitsesüsteemidega sissetungide ja keskkonnajuhtumite vastu ning tarkvarakaitsesüsteemide abil võimalike küberrünnakute vastu;

c) ära hoidma mis tahes lubamatud muudatused ja sisaldama terviklusega seotud mehhanisme, et kontrollida, kas dokumenti on aja jooksul muudetud või mitte;

d) säilitama menetluse iga olulise etapi kontrolljälje;

e) võimaldama säilitada salvestatud andmeid keskkonnas, mis on punkti b kohaselt nii füüsilises kui tarkvara mõttes turvaline;

f) pakkuma usaldusväärseid formaadi konverteerimise ja migratsioonimenetlusi, et tagada dokumentide loetavus ja kättesaadavus kogu nõutud säilitamisperioodi vältel;

g) võimaldama kasutada piisavalt üksikasjalikku ja uuendatud funktsionaalset ja tehnilist dokumentatsiooni süsteemi toimimise ja omaduste kohta; kõnealune dokumentatsioon peab olema kogu aeg kättesaadav funktsionaalsete ja/või tehniliste näitajate eest vastutavatele organisatsiooniüksustele.

Artikkel 3

Dokumentide autentsus

Käesoleva määruse kohaselt infosüsteemi kaudu edastatud või säilitatud dokumendi autentsus on tõendatud, kui dokumendi saatnud isik on nõuetekohaselt identifitseeritud ning dokument on koostatud ja edastatud vastavalt käesolevale määrusele.

Artikkel 4

Isikuandmete kaitse

1. Käesoleva määruse sätteid kohaldatakse ilma, et see piiraks direktiivi 95/46/EÜ, määruseid (EÜ) nr 45/2001 ja (EÜ) nr 1049/2001, direktiivi 2002/58/EÜ ning kõnealuste õigusaktide kohaselt vastu võetud sätteid.

2. Liikmesriigid võtavad vajalikud meetmed, et kaitsta ettevõtjatelt saadud andmete konfidentsiaalsust.

3. Kui komisjonile edastatud teave on saadud vähem kui kolmelt ettevõtjalt või kui ühe ettevõtja edastatud teave moodustab rohkem kui 70 % kogu teatatud infokogumist, teavitab asjaomane liikmesriik teabe edastamisel sellest komisjoni.

4. Komisjon ei tohi avaldada teavet viisil, mille järgi oleks võimalik konkreetset ettevõtjat kindlaks teha. Kui selline oht on olemas, avaldab komisjon sellise teabe ainult koondatud kujul.

▼M2

Artikkel 5

Mitteteatamine

Tingimusel et artiklis 1 osutatud õigusaktides ei ole sätestatud teisiti, otsustatakse juhul, kui liikmesriigid ja, kui see on asjakohane, kolmandad riigid või ettevõtjad ei ole edastanud komisjonile nõutud teavet või dokumente ettenähtud tähtajaks („tühiteade“), et nad on teatanud komisjonile:

a) hindade puhul teabe puudumise;

b) muude kvantitatiivsete andmete puhul nullväärtuse;

c) kvalitatiivse teabe puhul, et „esitatavad andmed puuduvad“.

Kõigil juhtudel otsustab komisjon, kas vaikeväärtus avaldatakse ja/või asendatakse komisjoni hinnanguga või märkega, et teadet pole esitatud.

▼B







II PEATÜKK

▼M1

TEATED HINDADE, TOODANGU JA TURUTEABE KOHTA JA VASTAV KOORDINEERIMINE NING RAHVUSVAHELISTE LEPINGUTEGA ETTE NÄHTUD TEAVE

▼B







1. JAGU

Teated hindade, toodangu ja turu kohta

Artikkel 6

Teated hindade, toodangu ja turuolukorra kohta

Delegeeritud määruse (EL) 2017/1183 artiklis 2 sätestatud teatamiskohustusest tuleneva hindu käsitleva teabe edastamine toimub vastavalt I ja II lisale.

Delegeeritud määruse (EL) 2017/1183 artiklis 2 sätestatud teatamiskohustusest tuleneva toodangut ja turgu käsitleva teabe edastamine toimub vastavalt III lisale.

Artikkel 7

Teabe terviklus

1. Liikmesriigid võtavad vajalikud meetmed tagamaks, et nende edastatud teave konkreetse turu kohta on asjakohane, täpne ja täielik. Liikmesriigid tagavad, et teatatud kvantitatiivsed andmed on osa pidevast statistilisest aegreast. Kui liikmesriigil on põhjust arvata, et edastatud teave ei pruugi olla asjakohane, täpne ega täielik, annab asjaomane liikmesriik teabe edastamisel sellest komisjonile märku.

▼M1

2. Liikmesriigid ning vajaduse korral kolmandad riigid ja ettevõtjad teatavad komisjonile kõik olulised uued asjaolud, mis võivad varem esitatud teavet oluliselt muuta.

▼B

3. Liikmesriigid võtavad vajalikud meetmed tagamaks, et asjaomased ettevõtjad esitaksid nõutava teabe liikmesriigile asjakohaste tähtaegade jooksul. Ettevõtjad esitavad liikmesriigile teabe, mis peab vastama käesolevas määruses sätestatud nõuetele.

▼M1

Artikkel 8

Lisateave

Peale I, II ja III lisas nõutud teabe võivad liikmesriigid ning vajaduse korral kolmandad riigid ja ettevõtjad edastada komisjonile artiklis 1 osutatud infosüsteemi kaudu täiendavat teavet, kui liikmesriigid ning vajaduse korral asjaomased kolmandad riigid ja ettevõtjad peavad kõnealust teavet asjakohaseks. Teated esitatakse vormis, mille komisjon on teinud infosüsteemis kättesaadavaks.

▼B

Artikkel 9

▼M1

Hinna ja koguse kindlaksmääramine

1. Iga käesoleva jao alusel nõutava hinna- ja koguseteate puhul teatavad liikmesriigid esitatud hindade allika ja nende kindlaksmääramiseks kasutatud metoodika. Sellised teated peavad sisaldama teavet liikmesriikide poolt kindlaks määratud tüüpiliste turgude kohta ja sellega seotud kaalukoefitsiente.

▼M1

1a. Iga käesoleva jaoga ette nähtud hinna- ja koguseteate puhul võivad liikmesriigid delegeerida ettevõtjatele kohustuse kanda hinnad ja kogused otse artiklis 1 osutatud komisjoni infosüsteemi. Liikmesriigid teatavad komisjonile nende ettevõtjate andmed, kellele teatamiskohustus delegeeritakse.

▼B

2. Liikmesriigid teavitavad komisjoni kõigist lõike 1 kohaselt esitatud teabes tehtud muudatustest.

3. Liikmesriigid tagavad, et komisjonil on õigus avaldada andmed, mis liikmesriigid on talle artikli 4 kohaselt edastanud.

▼M1

Artikkel 10

Ametlikus vääringus esitatud hindade teatamine

Kui I, II ja III lisas ei ole sätestatud teisiti, edastavad liikmesriigid ja vajaduse korral ettevõtjad hinnateabe oma ametlikus vääringus ja ilma käibemaksuta.

Artikkel 11

Iganädalane hindade teatamine

Kui I lisas ei ole sätestatud teisiti, edastavad liikmesriigid ja vajaduse korral ettevõtjad komisjonile nimetatud lisas osutatud iganädalase hinnateabe igal kolmapäeval hiljemalt kell 12.00 (Brüsseli aja järgi) eelmise nädala kohta.

Artikkel 12

Muu kui iganädalase hinnateabe, toodangu- ja turuteabe edastamine

Liikmesriigid ja vajaduse korral ettevõtjad teatavad ettenähtud tähtaja jooksul komisjonile:

a) II lisas osutatud muu kui iganädalase hinnateabe;

b) III lisas osutatud toodangu- ja turuteabe.

▼B







2. JAGU

Rahvusvaheliste lepingutega ette nähtud teated

Artikkel 13

WTO omamaiste toetuste andmed

1. Liikmesriigid edastavad iga aasta 31. oktoobriks komisjonile andmed riigi eelarveliste kulude (sealhulgas saamatajäänud tulu) kohta ning liidu eelmisel eelarveaastal põllumajandustootjatele ette nähtud omamaiste toetusmeetmete kohta. Teade peab sisaldama andmeid liidu eelarvest kaasrahastatavate meetmete kohta, hõlmates nii ELi kui ka riikliku rahastamise osa. Teade ei hõlma meetmeid, mida rahastatakse täielikult liidu eelarvest.

2. Lõike 1 alusel nõutud andmed peavad vastama WTO dokumendiga G/AG/2 omamaise toetuse kohta ette nähtud andmetele ja need esitatakse kõnealuses dokumendis ette nähtud kujul.

Artikkel 14

WTO ekspordikonkurentsi andmed

1. Liikmesriigid edastavad komisjonile iga aasta 28. veebruariks eelmise kalendriaasta andmed järgmiste nende poolt kohaldatud ekspordikonkurentsi meetmete kohta: a) ekspordi rahastamise toetamine (ekspordikrediit, ekspordikrediidi tagatised või kindlustusprogrammid); b) rahvusvaheline toiduabi; c) põllumajandussaadusi eksportivad riiklikud kaubandusettevõtjad.

2. Lõike 1 alusel nõutud andmed peavad vastama WTOs 19. detsembril 2015. aastal vastu võetud ministrite otsuse lisaga (ekspordikonkurentsi kohta) ettenähtud andmetele ja need esitatakse lisas ette nähtud vormis.







III PEATÜKK

LÕPPSÄTTED

Artikkel 15

Mitme määruse muutmine ja üleminekusätted

1. Määruse (EÜ) nr 315/2002 artikkel 1 jäetakse välja.

2. Määruse (EÜ) nr 952/2006 artiklid 12, 13, 14, 14a, 15a, 20, 21 ja 22 jäetakse välja alates 1. oktoobrist 2017. Kõnealuste sätete kohaldamist jätkatakse suhkru kvoodisüsteemi kohta edastatavate järelejäänud teatamiste puhul.

3. Määruse (EÜ) nr 589/2008 artikkel 31 jäetakse välja.

4. Määruse (EÜ) nr 826/2008 III lisa punkt A jäetakse välja.

5. Määruse (EÜ) nr 1249/2008 artikli 16 lõige 8, artikkel 17, artikli 25 lõige 3, artikli 27 lõiked 1 ja 2, artikli 34 lõige 2 ning artikkel 36 jäetakse välja.

6. Määruse (EÜ) nr 436/2009 artikkel 19 jäetakse välja, välja arvatud lõike 1 punkti b alapunkt iii ja lõige 2, mille kohaldamist jätkatakse kuni 31. juulini 2017.

7. Määruse (EL) nr 1272/2009 artikli 56 lõiked 3 ja 4 jäetakse välja.

8. Määruse (EL) nr 479/2010 artiklid 1a, 2 ja 3 jäetakse välja.

9. Rakendusmääruse (EL) nr 543/2011 artikkel 98 jäetakse välja.

10. Rakendusmääruse (EL) nr 1333/2011 artikkel 11 jäetakse välja.

11. Rakendusmääruse (EL) nr 807/2013 artikli 4 lõiked 2 ja 3 ning artikkel 7 jäetakse välja.

Artikkel 16

Kehtetuks tunnistamine

Järgmised määrused tunnistatakse kehtetuks:

— määrus (EÜ) nr 546/2003;

— määrus (EÜ) nr 1709/2003;

— määrus (EÜ) nr 2336/2003;

— määrus (EÜ) nr 2095/2005;

— määrus (EÜ) nr 1557/2006;

— rakendusmäärus (EL) nr 1288/2011.

Artikkel 17

Jõustumine

Käesolev määrus jõustub seitsmendal päeval pärast selle avaldamist Euroopa Liidu Teatajas.

II lisa punkti 1 ja III lisa punkti 2 kohaldatakse alates 1. oktoobrist 2017.

Käesolev määrus on tervikuna siduv ja vahetult kohaldatav kõikides liikmesriikides.

▼M1









I LISA

Artiklis 11 osutatud iganädalase hindade teatamisega seotud nõuded

Kui ei ole sätestatud teisiti, loetakse asjaomasteks liikmesriikideks neid, kes toodavad või kasutavad üle 2 % liidu vastavast kogutoodangust või -kasutusest.

1. Teravili

Teate sisu: liidu turu jaoks asjakohaste teraviljade tüüpilised turuhinnad teraviljade kvaliteedi alusel, väljendatuna toote tonni kohta.

Asjaomased liikmesriigid: kõik liikmesriigid.

Muu: hinnad vastavad vajaduse korral iga toote kvaliteediomadustele, noteerimiskohale ja turustusetapile.

2. Riis

Teate sisu: liidu turu jaoks asjakohaste riisisortide tüüpilised turuhinnad, väljendatuna toote tonni kohta.

Asjaomased liikmesriigid: riisi tootvad liikmesriigid ja liikmesriigid, kellel on riisiveskid.

Muu: hinnad vastavad vajaduse korral iga toote töötlemisetapile, noteerimiskohale ja turustusetapile.

3. Õliseemned

Teate sisu: rapsiseemnete, päevalilleseemnete, sojaubade, rapsikoogijahu, päevalilleseemnejahu, sojajahu, rapsi toorõli, päevalille toorõli, sojaoa toorõli tüüpilised hinnad.

Asjaomased liikmesriigid: liikmesriigid, kus vastava põllumajanduskultuuri kasvupind on vähemalt 10 000 hektarit aastas. Jahu ja õli käsitlevate hinnateadete puhul kõik liikmesriigid, kes töötlevad vastavat õliseemnekultuuri üle 200 000 tonni.

4. Oliiviõli

Teate sisu: määruse (EL) nr 1308/2013 VII lisa VIII osas loetletud oliiviõlikategooriate peamistel tüüpilistel turgudel registreeritud keskmine hind ja siseriiklik kaalutud keskmine hind, väljendatuna 100 kg toote kohta.

Asjaomased liikmesriigid: liikmesriigid, kelle aastane oliiviõlitoodang ajavahemikul 1. oktoobrist kuni 30. septembrini on rohkem kui 20 000 tonni.

Muu: hinnad peavad vastama pakendamata oliiviõlile, vastpressitud neitsioliiviõlile ja muude kategooriate puhul tehasest tulevale õlile. Tüüpilised turud hõlmavad vähemalt 70 % asjaomase toote siseriiklikust kogutoodangust.

Ostuhinnad

Teate sisu: määruse (EL) nr 1308/2013 VII lisa VIII osas loetletud neitsioliiviõli ja ekstra neitsioliiviõli kategooriate jaemüüjate tüüpilised ostuhinnad, väljendatuna 100 kg toote kohta.

Muu: tüüpilised hinnad peavad vastama sellisele neitsioliiviõlile ja ekstra neitsioliiviõlile, mis on pakendatud mahutitesse, mida võib pakkuda lõpptarbijale, ja need peavad katma vähemalt ühe kolmandiku asjaomase toote riiklikust ostust.

5. Puu- ja köögivili, banaanid

a) Värskelt turustamiseks mõeldud toodete hinnad

Teate sisu: komisjoni delegeeritud määruse (EL) 2017/891 ( 1 ) VI lisas loetletud ühest liigist ja sordist tomatite, õunte, apelsinide, virsikute ja nektariinide tüüpilised hinnad, väljendatuna 100 kg toote netomassi kohta.

Asjaomased liikmesriigid: delegeeritud määruse (EL) 2017/891 lisas VI loetletud liikmesriigid.

Muu: hinnad teatakse pakendamiskohast kättesaadava kauba kohta, mis on sorditud, pakendatud ja vajaduse korral kaubaalustel.

b) Banaanide hinnad

Teate sisu: CN-koodi 0803 90 10 alla kuuluvate kollaste banaanide hulgihinnad, väljendatuna 100 kg toote kohta.

Asjaomased liikmesriigid: kõik liikmesriigid, kes turustavad kalendriaastas rohkem kui 50 000 tonni kollaseid banaane.

Muu: hinnad edastatakse päritoluriikide rühmade kaupa.

c) Tootja väravahinnad

Teate sisu: värskelt turustamiseks mõeldud tomatite, õunte, apelsinide, virsikute ja nektariinide tüüpilised hinnad. Kõik hinnad, väljendatuna 100 kilogrammi kohta.

Muu: hinnad peavad olema väravahinnad ja koristatud saaduste kohta

d) Ostuhinnad

Teate sisu: tomatite, õunte, apelsinide, virsikute ja nektariinide tüüpilised jaemüüjate ostuhinnad, väljendatuna 100 kg toote kohta.

6. Liha

Teate sisu: veise-, sea- ja lambarümpade ja nende jaotustükkide ning teatavate elusate veiste, vasikate ja põrsaste hinnad vastavalt määrusele (EL) nr 1308/2013 ning veise-, sea- ja lambarümpade klassifitseerimisskaalale vastavad hinnad, väljendatuna 100 kg toote kohta.

Asjaomased liikmesriigid: rümpade ja elusloomade puhul kõik liikmesriigid. Jaotustükkide puhul liikmesriigid, kelle siseriiklik toodang moodustab 2 % või rohkem ELi toodangust.

Muu: kui asjaomase liikmesriigi pädeva asutuse hinnangul on rümpade või elusloomade arv teatamiseks ebapiisav, võib asjaomane liikmesriik otsustada asjakohase aja jooksul peatada selliste rümpade või elusloomade hindade registreerimise, teatades komisjonile oma otsuse põhjused. Jaotustükkide osas esitavad asjaomased liikmesriigid veise tagaveerandi, veise esiveerandi, veisehakkliha, sea seljatüki, sea kõhutüki, sea abatüki, seahakkliha ja seasingi hinnad.

Ostuhinnad

Teate sisu: jaemüüjate ja muude toiduettevõtjate tüüpilised ostuhinnad sea- ja loomahakkliha puhul, väljendatuna 100 kg toote kohta.

7. Piim ja piimatooted

Teate sisu: vadakupulbri, lõssipulbri, täispiimapulbri, või, koore, joogipiima ja tavapäraste juustude hinnad, väljendatuna 100 kg toote kohta.

Asjaomased liikmesriigid: liikmesriigid, kelle siseriiklik toodang moodustab 2 % või rohkem ELi toodangust; või kui tegemist on tavapäraste juustudega, siis kui vastav juustuliik moodustab 4 % või rohkem kogu siseriiklikust juustutoodangust.

Muu: hinnad edastatakse tootjalt kolme kuu tarneteks sõlmitud lepingu alusel ostetud toodete kohta, hinna sisse ei kuulu muud kulud (transport, laadimine, käitlemine, ladustamine, kaubaalused, kindlustus jne).

Ostuhinnad

Teate sisu: jaemüüjate ja muude toiduettevõtjate tüüpilised ostuhinnad või ja vastavate juustude puhul, väljendatuna 100 kg toote kohta.

8. Munad

Teate sisu: pidamisviisi alusel jaotatud kanade A-klassi munade hulgihind (L- ja M-klassi keskmine hind) väljendatuna 100 kg toote kohta.

Asjaomased liikmesriigid: kõik liikmesriigid.

Muu: hinnad edastatakse pakendamiskohtades olevate toodete kohta.

9. Kodulinnuliha

Teate sisu: A-klassi tervete kanade (nn 65 % kanad) ja kana jaotustükkide (rinnafilee, koivad) keskmine hulgihind, väljendatuna 100 kg toote kohta.

Asjaomased liikmesriigid: kõik liikmesriigid.

Muu: edastatakse tapamajades olevate toodete või tüüpilistel turgudel registreeritud hinnad.

Ostuhinnad

Teate sisu: jaemüüjate ja muude toiduettevõtjate tüüpilised ostuhinnad A-klassi tervete kanade ja kanade rinnafilee puhul, väljendatuna 100 kg toote kohta.

10. Muu

Teate sisu: lisatud taimse rasvaga pulbri (fat filled powder) hind, väljendatuna 100 kg toote kohta.

Muu: hinnad edastatakse tootjalt kolme kuu tarneteks sõlmitud lepingu alusel ostetud toodete kohta, hinna sisse ei kuulu muud kulud (transport, laadimine, käitlemine, ladustamine, kaubaalused, kindlustus jne).









II LISA

Artikli 12 punktis a osutatud muu kui iganädalase hinnateabega seotud nõuded

Kui ei ole sätestatud teisiti, loetakse asjaomasteks liikmesriikideks neid, kes toodavad või kasutavad üle 2 % liidu vastavast kogutoodangust või -kasutusest, välja arvatud mahepõllumajanduslikud tooted, mille puhul on künnis 4 % toodangust.

1. Teravili

a) Maheteravilja hinnad

Teate sisu: mahedalt toodetud hariliku nisu, kõva nisu ja rukki tüüpilised turuhinnad, väljendatuna toote tonni kohta.

Teatamise aeg: eelmise kuu andmed iga kuu 25. kuupäevaks.

b) Nisujahu hinnad

Teate sisu: jahvatustööstuse tüüpilised müügihinnad nisujahu puhul, väljendatuna ühe tonni toote kohta.

Teatamise aeg: eelmise kuu andmed iga kuu 25. kuupäevaks.

c) Nisujahu ostuhinnad

Teate sisu: jaemüüjate ja muude toiduettevõtjate toodete tüüpilised ostuhinnad nisujahu puhul, väljendatuna ühe tonni toote kohta.

Teatamise aeg: eelmise kuu andmed iga kuu 25. kuupäevaks.

2. Õliseemned ja valgukultuurid

Teate sisu: liidu turu jaoks sobivate valgukultuuride ning mahe-sojaubade, mahe-sojajahu ja geneetiliselt muundamata sojajahu tüüpilised turuhinnad, väljendatuna toote tonni kohta.

Asjaomased liikmesriigid: valgukultuuride puhul liikmesriigid, kus vastava põllumajanduskultuuri kasvupind on vähemalt 10 000 hektarit aastas.

Teatamise aeg: eelmise kuu andmed iga kuu 25. kuupäevaks.

3. Suhkur

Teate sisu:

a) järgmiste suhkruhindade kaalutud keskmine, väljendatuna suhkru tonni kohta, ning vastavad üldkogused ja kaalutud standardhälbed: i) eelmise kuu müügihind; ii) eelmise kuu kohta lühiajalistele lepingutele vastavatel arvetel esitatud müügihind. Kõnealused hinnad avaldab komisjon kõige varem kaks kuud pärast allpool kehtestatud teatamistähtaja lõppu;

b) suhkrupeedi kaalutud keskmine hind eelmisel turustusaastal, väljendatuna suhkrupeedi tonni kohta, ning vastavad üldkogused.

Asjaomased liikmesriigid:

a) suhkru hindade puhul kõik liikmesriigid, kus toodetakse suhkrupeedist või toorsuhkrust rohkem kui 10 000 tonni suhkrut;

b) suhkrupeedi hindade puhul liikmesriigid, kus asjaomasel turustusaastal on suhkrupeedi kasvupind üle 1 000 hektari.

Teatamise aeg:

a) suhkru hinnad hiljemalt iga kuu 25. kuupäevaks;

b) suhkrupeedi hinnad iga aasta 30. juuniks.

Muu: hinnad peavad olema kehtestatud vastavalt komisjoni avaldatud metoodikale ning hõlmama:

a) valge pakkimata, tehasest tulnud suhkru hindu määruse (EL) nr 1308/2013 III lisa punktis B II määratletud standardkvaliteediga suhkru puhul, mis on hangitud suhkrutootjatelt ja rafineerijatelt;

b) suhkrupeedi hindu 16 % suhkrut sisaldava standardkvaliteediga suhkrupeedi puhul, mille kulud on suhkrutootjad suhkrupeedimüüjale hüvitanud. Suhkrupeet ja sellest ekstraheeritud suhkur peavad kuuluma samasse turustusaastasse.

Ostuhinnad

Teate sisu: jaemüüjate ning toiduainetööstuse ja mitte toiduainetööstuse (muu kui biokütus) tüüpilised ostuhinnad suhkru ja melassi puhul, väljendatuna toote tonni kohta.

Teatamise aeg: iga kuu 25. kuupäevaks.

Muu: tüüpilised hinnad peavad olema kehtestatud vastavalt komisjoni avaldatud metoodikale.

4. Linakiud

Teate sisu: eelmise kuu kohta peamistel tüüpilistel turgudel registreeritud pika linakiu keskmine tehasehind, väljendatuna toote tonni kohta.

Asjaomased liikmesriigid: kõik liikmesriigid, kus toodetakse pikka linakiudu üle 1 000 hektari suurusel kiulina kasvupinnal.

Teatamise aeg: eelmise kuu andmed iga kuu 25. kuupäevaks.

5. Oliiviõli ja lauaoliivid

Teate sisu:

— määruse (EL) nr 1308/2013 VII lisa VIII osas loetletud neitsioliiviõli (mahetoode) ja ekstra neitsioliiviõli (mahetoode) kategooriate tüüpilised turuhinnad, väljendatuna 100 kg toote kohta;

— lauaoliivideks ette nähtud tooroliivide tüüpilised hinnad, väljendatuna 100 kg toote kohta.

Asjaomased liikmesriigid:

— maheoliiviõli puhul liikmesriigid, kelle aastane oliiviõlitoodang (neitsioliiviõli ja ekstra neitsioliiviõli kategooriad) aruandeaastal 1. oktoobrist kuni 30. septembrini on rohkem kui 5 000 tonni;

— lauaoliivide puhul liikmesriigid, kelle aastane lauaoliivitoodang aruandeaastal 1. septembrist kuni 31. augustini on rohkem kui 5 000 tonni.

Teatamise aeg:

— maheoliiviõli puhul eelmise kuu andmed hiljemalt iga kuu 25. kuupäevaks;

— lauaoliivide puhul eelmise kalendriaasta (1. september kuni 31. detsember) saagi andmed iga aasta 15. jaanuariks.

Muu: maheoliiviõli puhul peavad hinnad vastama pakendamata oliiviõlile, neitsioliiviõli puhul vastpressitud õlile ja muude kategooriate puhul tehasest tulevale õlile. Lauaoliivide tootmiseks ette nähtud tooroliivide hinnad peavad vastama töötlejate poolt töötlevale tööstusele tarnitud oliivide hindadele.

6. Vein

Teate sisu: määruse (EL) nr 1308/2013 VII lisa II osa punktis 1 osutatud veinide puhul:

a) eelmise kuu hindade kokkuvõte väljendatuna veini hektoliitri kohta, arvestades asjaomaseid mahtusid, või

b) avalikult kättesaadavad ja hindade registreerimise suhtes usaldusväärseks peetavad teabeallikad.

Asjaomased liikmesriigid: liikmesriigid, kelle veinitoodang on viimasel viiel aastal keskmiselt üle 5 % kogu ELi veinitoodangust.

Teatamise aeg: eelmise kuu andmed hiljemalt iga kuu 15. kuupäevaks.

Muu: hinnad tuleb esitada tootja ruumidest tuleva pakkimata toote kohta. Punktides a ja b osutatud teabe puhul peavad asjaomased liikmesriigid valima kaheksa kõige tüüpilisemat turgu, mida jälgida ning kus on esindatud vähemalt kaks kaitstud päritolunimetusega või kaitstud geograafilise tähisega veini.

7. Piim ja piimatooted

a) Piim

Teate sisu: toorpiima ja mahetoorpiima hind ning eeldatav hind jooksva kuu toorpiimatarnete eest, väljendatuna 100 kg toote kohta koos tegeliku rasva- ja valgusisaldusega.

Asjaomased liikmesriigid: kõik liikmesriigid.

Teatamise aeg: eelmise kuu andmed hiljemalt iga kuu 25. kuupäevaks.

Muu: hind, mille maksab esmaostja, kes on asutatud selle liikmesriigi territooriumil.

b) Piimasaadused

Teate sisu: selliste juustude hinnad, mis ei ole I lisa punktis 7 osutatud tavapärased juustud, väljendatuna 100 kg toote kohta.

Asjaomased liikmesriigid: kõik liikmesriigid oma siseriiklikul turul asjakohaste juustusortide kohta.

Teatamise aeg: eelmise kuu andmed hiljemalt iga kuu 15. kuupäevaks.

Muu: hinnad edastatakse tootjalt kolme kuu tarneteks sõlmitud lepingu alusel ostetud juustude kohta, hinna sisse ei kuulu muud kulud (transport, laadimine, käitlemine, ladustamine, kaubaalused, kindlustus jne).

8. Puu- ja köögivili, banaanid

a) Värske puu- ja köögivilja (mahetooted) hinnad

Teate sisu: mahepõllumajanduslike tomatite, õunte, apelsinide, virsikute ja nektariinide tüüpilised müügihinnad, väljendatuna 100 kg toote netomassi kohta.

Teatamise aeg: eelmise kalendrikuu andmed hiljemalt iga kuu 25. kuupäevaks.

b) Roheliste banaanide hinnad

Teate sisu:

a) tootmispiirkonnas turustatavate roheliste banaanide keskmised müügihinnad kohalikel turgudel, väljendatuna toote 100 kg kohta, ja seonduvad kogused;

b) väljaspool tootmispiirkonda turustatavate roheliste banaanide keskmised müügihinnad kohalikel turgudel, väljendatuna toote 100 kg kohta, ja seonduvad kogused.

Teatamise aeg:

— iga aasta 15. juuniks eelmise 1. jaanuarist kuni 30. aprillini ulatuva aruandeaasta kohta,

— iga aasta 15. oktoobriks eelmise 1. maist kuni 31. augustini ulatuva aruandeaasta kohta,

— iga aasta 15. veebruariks eelmise 1. septembrist kuni 31. detsembrini ulatuva aruandeaasta kohta.

Asjaomased liikmesriigid: tootmispiirkonnaga liikmesriigid, nimelt:

a) Kanaari saared;

b) Guadeloupe;

c) Martinique;

d) Madeira ja Assoorid;

e) Kreeta ja Lakoonia;

f) Küpros.

Muu: liidus väljaspool tootmispiirkonda turustatavate roheliste banaanide hind peab olema esimese lossimissadama hind (mahalaadimata kaup).

c) Hind tootja juures

Teate sisu: töötlemiseks ette nähtud tomatite, õunte ja apelsinide tüüpilised hinnad. Kõik hinnad, väljendatuna 100 kilogrammi kohta.

Teatamise aeg:

a) tomatite puhul järgmise aasta 31. jaanuariks;

b) õunte ja apelsinide puhul eelmise kalendrikuu andmed hiljemalt iga kuu 25. kuupäevaks.

Muu: hinnad peavad olema tootjahinnad ja koristatud saaduste kohta.

9. Liha

Teate sisu: tüüpilised müügihinnad mahe-loomarümpade puhul, mis kuuluvad teatamisel I lisa punkti 6 alapunktiga a ette nähtud loomarümpade kategooriasse, väljendatuna 100 kg toote kohta.

Teatamise aeg: eelmise kuu andmed iga kuu 25. kuupäevaks.

10. Kodulinnud

Teate sisu: A-klassi tervete mahekanade (nn 65 % kanad) tüüpilised müügihinnad, väljendatuna 100 kg toote kohta.

Teatamise aeg: eelmise kalendrikuu andmed hiljemalt iga kuu 25. kuupäevaks.









III LISA

Artikli 12 punktis b osutatud toodangu- ja turuteabega seotud nõuded

▼M2

1a. Riis

Teate sisu: määruse (EL) nr 1308/2013 II lisa I osa punktides 2 ja 3 osutatud riisikategooriate puhul:

a) istutusala, põllumajanduslik saagikus, koorimata riisi toodang saagikoristusaastal ja kroovimisaastal;

b) riisi riigisisene kasutus (sealhulgas töötlevas tööstuses), väljendatud kroovitud riisi ekvivalendina;

c) riisitootjate ja -kroovijate igakuised varud (väljendatud kroovitud riisi ekvivalendina), esitatud liidus toodetud riisi ja imporditud riisi kohta eraldi.

Teatamise aeg: iga aasta 15. jaanuariks eelmise aasta andmed istutusala ja riigisisese kasutuse kohta; iga kuu lõpuks eelmise kuu andmed ladude kuuseisu kohta.

Asjaomased liikmesriigid:

a) koorimata riisi toodangu puhul kõik riisi tootvad liikmesriigid;

b) riigisisese kasutuse puhul kõik liikmesriigid;

c) riisivarude puhul kõik riisi tootvad liikmesriigid ja liikmesriigid, kellel on riisiveskid.

1b. Teravili

Teate sisu: igakuine liidu turu jaoks olulise teravilja varude tase, mis põhineb asjaomaste tootjate, hulgimüüjate ja ettevõtjate valduses olevatel varudel.

Teatamise aeg: iga kuu lõpuks eelmise kuu andmed.

Asjaomased liikmesriigid: kõik liikmesriigid

1c. Õliseemned

Teate sisu: rapsiseemnete, päevalilleseemnete, sojaubade, rapsiseemnejahu, päevalilleseemnejahu, sojajahu, rapsi toorõli, päevalille toorõli ja sojaoa toorõli varude igakuine tase, mis põhineb asjaomaste tootjate, hulgimüüjate ja ettevõtjate valduses olevatel varudel.

Teatamise aeg: iga kuu lõpuks eelmise kuu andmed.

Asjaomased liikmesriigid: kõik liikmesriigid

1d. Sertifitseeritud seeme

Teate sisu: teravilja, riisi, õliseemnete ja valgurikaste taimede puhul, mille hindadest teatavad liikmesriigid I lisa punktide 1, 2 ja 3 või II lisa punkti 2 alusel:

a) sertifitseerimiseks heakskiidetud pindala;

b) sertifitseerimiseks koristatud seemne kogused;

c) asjaomaste ettevõtjate valduses olevate sertifitseeritud seemne varude tase.

Teatamise aeg: iga aasta 15. novembriks sertifitseerimiseks heakskiidetud pindala puhul sellel aastal koristatud pindala; iga aasta 15. jaanuariks eelmisel aastal koristatud seemne kogus; veebruari ja juuli lõpuks eelmise kuu andmed ladude kuuseisu kohta.

Asjaomased liikmesriigid: I lisa punktidega 1, 2 ja 3 või II lisa punktiga 2 hõlmatud liikmesriigid.

▼M1

2. Suhkur

A. Suhkrupeedi kasvupind

Teate sisu: suhkrupeedi kasvupinnad jooksval turustusaastal ja hinnang järgmise turustusaasta kohta.

Teatamise aeg: iga aasta 31. maiks.

Asjaomased liikmesriigid: kõik liikmesriigid, kus asjaomasel aastal on suhkrupeedi kasvupind üle 1 000 hektari.

Muu: need andmed esitatakse hektarites ja suhkru tootmiseks ning bioetanooli tootmiseks ette nähtud kasvupindade kaupa.

B. Suhkru ning bioetanooli tootmine ja kasutamine

Teate sisu:

a) tootmine: suhkru- ja melassitoodang ning bioetanoolitoodang iga ettevõtja kohta eelmisel turustusaastal ning jooksva turustusaasta kohta suhkru hinnanguline kogutoodang igas liikmesriigis ja suhkrutoodang iga ettevõtja kohta;

b) kasutus: eelmisel turustusaastal ettevõtjate ja rafineerimistehaste müüdud suhkur, jaotatuna sihtkoha järgi.

Teatamise aeg: iga aasta 30. november eelmise turustusaasta toodangu ja kasutuse ning jooksva turustusaasta hinnangulise suhkru kogutoodangu kohta ning iga aasta 31. märts (30. juuni Prantsuse Guadeloupe’i ja Martinique’i ülemeredepartemangude puhul) jooksva turustusaasta toodangu kohta ettevõtjate kaupa.

Asjaomased liikmesriigid: liikmesriigid, kus toodetakse rohkem kui 10 000 tonni suhkrut.

Muu:

a) „suhkrutoodang” – üldkogus, väljendatuna valge suhkru tonnides järgmiselt: i) valge suhkur olenemata kvaliteedierinevustest; ii) määruse (EL) nr 1308/2013 III lisa punktis B III määratletud toorsuhkur, saagise alusel; iii) invertsuhkur, kaalu järgi; iv) sahharoosi- või invertsuhkrusiirupid, mille puhtusaste on vähemalt 70 % ja mis on toodetud suhkrupeedist, ekstraheeritava suhkru sisalduse põhjal või tegeliku saagise alusel; v) sahharoosi- või invertsuhkrusiirupid, mille puhtusaste on vähemalt 75 % ja mis on toodetud roosuhkrust, suhkrusisalduse alusel;

b) suhkrutoodangu hulka ei arvestata valget suhkrut, mis on saadud punktis a osutatud mis tahes toodetest või toodetud seestöötlemise korra alusel;

c) ühel turustusaastal külvatud suhkrupeedist toodetud suhkur läheb arvesse järgmisel turustusaastal. Kui liikmesriik on vastavalt otsustanud ja oma otsusest komisjonile 1. oktoobriks 2017 teatanud, kannab ta ühe turustusaasta sügisel külvatud suhkrupeedist toodetud suhkru siiski samasse turustusaastasse;

d) kõik suhkruandmed esitatakse kuude kaupa; jooksva turustusaasta puhul peavad need kuni veebruarini vastama esialgsetele näitajatele ning ülejäänud turustusaasta teiste kuude puhul hinnangutele;

e) bioetanoolitoodangu hulka arvestatakse üksnes bioetanool, mis on saadud punktis a osutatud mis tahes toodetest, ja see peab olema väljendatud hektoliitrites;

f) „suhkrukasutus” – üldkogus, väljendatuna tonnides valge suhkru ekvivalendina, müüdud suhkruettevõtjate ja rafineerimistehaste poolt jaemüüjatele ja suhkrukasutajatele turustusaasta jooksul. Nende koguste puhul tuleb eraldi esitada müük jaemüüjatele, toiduainetööstusele ja muudele tööstustele, välja arvatud bioetanool.

C. Isoglükoosi toodang

Teate sisu:

a) iga tootja poolt eelmisel turustusaastal tarnitud isoglükoosi omatoodangu kogused;

b) iga tootja poolt eelmisel kuul tarnitud isoglükoosi omatoodangu kogused.

Teatamise aeg: eelmise turustusaasta kohta iga aasta 30. novembriks ja eelmise kuu kohta iga kuu 25. kuupäevaks.

Asjaomased liikmesriigid: kõik liikmesriigid, kus isoglükoosi toodetakse.

Muu:„isoglükoosi toodang” – glükoosist või selle polümeeridest saadud sellise toote üldkogus, mille kuivaine fruktoosisisaldus on vähemalt 41 %, väljendatuna kuivaine tonnides, olenemata 41 % lävendit ületavast tegelikust fruktoosisisaldusest. Aastane kogutoodang esitatakse kuude lõikes.

D. Suhkru ja isoglükoosi varud

Teate sisu:

a) iga kuu lõpus suhkru rafineerimistehaste ja ettevõtjate poolt ladustatud suhkrutoodangu kogused;

b) eelmise turustusaasta lõpus isoglükoosi tootjate poolt ladustatud isoglükoositoodangu kogused.

Teatamise aeg: suhkru puhul eelmise kuu kohta hiljemalt iga kuu lõpuks ja isoglükoosi puhul 30. novembriks.

Asjaomased liikmesriigid:

a) suhkru puhul kõik liikmesriigid, kus suhkruettevõtjad või rafineerimistehased asuvad ja kelle suhkrutoodang on rohkem kui 10 000 tonni;

b) isoglükoosi puhul kõik liikmesriigid, kus isoglükoosi toodetakse.

Muu: andmed tuleb esitada toodete kohta, mis on ladustatud vabaks ringluseks liidu territooriumil, ning suhkru- ja isoglükoositoodangu kohta vastavalt punktidele B ja C.

Suhkru puhul

— peavad andmed kajastama koguseid, mis kuuluvad ettevõtjale või rafineerijale või mille kohta on tehtud ostutäht;

— andmetega täpsustatakse juuli, augusti ja septembri lõpu laokoguste puhul järgmise turustusaasta alla kuuluva suhkrutoodangu kogused;

— kui ladustamine toimub muus liikmesriigis kui selles, kes teatab andmed komisjonile, teatab teavitav liikmesriik asjaomasele liikmesriigile oma territooriumil ladustatud kogused ja nende asukoha komisjoni teavitamisele järgneva kuu lõpuks.

Isoglükoosi puhul peavad andmed kajastama tootja omanduses olevat kogust.

E. Kaubandusalased kokkulepped

Teate sisu: kasvatajate ja ettevõtjate vaheliste kokkulepete sisu ning ühise väärtuse jaotamise klauslid. Asjakohased elemendid, millest tuleb teatada, kehtestatakse komisjoni avaldatud metoodika kohaselt.

Teatamise aeg: iga turustusaasta andmed vastava turustusaasta lõpuks.

Asjaomased liikmesriigid: kõik liikmesriigid, kus suhkruettevõtjad asuvad ja kelle suhkrutoodang on rohkem kui 10 000 tonni.

3. Kiutaimed

Teate sisu:

a) kiulina kasvupind eelmisel turustusaastal ja hinnang jooksva turustusaasta kohta, väljendatuna hektarites;

b) pika linakiu toodang eelmisel turustusaastal ja hinnang jooksva turustusaasta kohta, väljendatuna tonnides;

c) puuvilla kasvupind eelmisel viljelusaastal ja hinnang jooksva viljelusaasta kohta, väljendatuna hektarites;

d) toorpuuvillatoodang eelmisel viljelusaastal ja hinnang jooksva viljelusaasta kohta, väljendatuna tonnides;

e) puuvillatootjatele eelmisel viljelusaastal makstud keskmine toorpuuvillahind, väljendatuna toote tonni kohta.

Teatamise aeg:

a) kiulina kasvupinna kohta iga aasta 31. juuliks;

b) pika linakiu tootmise kohta iga aasta 31. oktoobriks;

c) puuvilla kohta iga aasta 15. oktoobriks.

Asjaomased liikmesriigid:

a) lina puhul kõik liikmesriigid, kus toodetakse pikka linakiudu üle 1 000 hektari suurusel kiulina kasvupinnal;

b) puuvilla puhul kõik liikmesriigid, kus on puuvilla külvatud vähemalt 1 000 hektarile.

4. Humal

Teate sisu: järgmine teave tootmise kohta koguarvuna ning punktides b, c ja d osutatud teave mõru ja aromaatse humala sortide kaupa:

a) humalakasvatajate arv;

b) humalate kasvupind, väljendatuna hektarites;

c) kogus tonnides ja keskmine humalatootja poolne hind, väljendatuna ühe humalakilogrammi kohta, mis on müüdud forvardlepingu alusel või ilma sellise lepinguta;

d) alfahappe toodang tonnides ja alfahappe keskmine sisaldus (protsentides).

Teatamise aeg: humalakoristusele järgneva aasta 30. aprilliks.

Asjaomased liikmesriigid: liikmesriigid, kus eelmisel aastal oli humalate kasvupind üle 200 hektari.

5. Oliiviõli

Teate sisu:

a) lõpptoodangu andmed (sealhulgas mahetoodangu andmed), kogu riigisisene tarbimine (sealhulgas töötlev tööstus) ja lõplikud varud eelmisel aruandeaastal 1. oktoobrist kuni 30. septembrini;

b) hinnanguline kuutoodang, tootjate ja tööstuse ladude hinnanguline kuuseis ning hinnanguline kogutoodang, riigisisene tarbimine (sealhulgas töötlev tööstus) ja lõplikud varud jooksva aruandeaasta 1. oktoobrist kuni 30. septembrini.

Teatamise aeg:

a) eelmise aruandeaasta andmed iga aasta 31. oktoobriks;

b) jooksva aruandeaasta andmed iga aasta 31. oktoobriks ja iga kuu 15. kuupäevaks novembrist juunini.

Asjaomased liikmesriigid: ladude kuuseisu teate puhul liikmesriigid, kelle aastane oliiviõlitoodang aruandeaastal 1. oktoobrist kuni 30. septembrini on rohkem kui 20 000 tonni. Muude andmete puhul kõik oliiviõli tootvad liikmesriigid.

6. Tubakas

Teate sisu: iga toortubaka sordirühma puhul:

a) põllumajandustootjate arv;

b) kasvupind hektarites;

c) tarnitud kogus tonnides;

d) põllumajandustootjatele makstav keskmine hind, v.a maksud ja muud lõivud, väljendatuna toote kg kohta.

Teatamise aeg: koristusaastale järgneva aasta 31. juuli.

Asjaomased liikmesriigid: liikmesriigid, kus eelmisel koristusaastal oli tubaka kasvupind üle 3 000 hektari.

Muu: toortubaka sordirühmad on järgmised:

i. rühm: kuumuses kuivatatud tubakas: kontrollitava ventilatsiooni, temperatuuri ja niiskusega kuivatusahjudes kuivatatud tubakas, eelkõige Virginia;

ii. rühm: õhu käes kuivatatud hele tubakas: õhu käes katte all kuivatatud tubakas, mida ei kääritata, eelkõige Burley ja Maryland;

iii. rühm: õhu käes kuivatatud tume tubakas: õhu käes katte all kuivatatud tubakas, mis jäetakse enne turustamist looduslikult käärima, eelkõige Badischer Geudertheimer, Fermented Burley, Havana, Mocny Skroniowski, Nostrano del Brenta ja Pulawski;

iv. rühm: suitsus kuivatatud tubakas: tule kohal kuivatatud tubakas, eelkõige Kentucky ja Salento;

v. rühm: päikese käes kuivatatud tubakas: päikese käes kuivatatud tubakas, nimetatakse ka nn idamaisteks sortideks, eelkõige Basmas, Katerini ja Kaba-Koulak.

7. Veinisektori tooted

Teate sisu:

a) hinnang liikmesriigi territooriumil jooksval veiniaastal toodetavate veinitoodete (sh kääritatud ja kääritamata viinamarjavirre) toodangu kohta;

b) toodangudeklaratsioonide lõpptulemus, millele on osutatud määruse (EL) 2018/273 ( 2 ) artiklis 31, ning hinnanguline toodang, mis ei ole kõnealuste deklaratsioonidega hõlmatud;

c) varude deklaratsioonide kokkuvõte, millele on osutatud määruse (EL) 2018/273 artiklis 32, eelmise veiniaasta 31. juuli seisuga;

d) majandusaasta aruanne eelmise veiniaasta kohta, sealhulgas täielik teave kättesaadavuse (avamisvarud, toodang, import), tarbimise (inimtarbimine ja tööstuslik tarbimine, ümbertöötlemine, eksport ja kaod) ning lõppvarude kohta.

Teatamise aeg:

a) hinnanguline toodang iga aasta 30. septembriks;

b) toodangudeklaratsioonide lõpptulemus iga aasta 15. märtsiks;

c) varude deklaratsioonide kokkuvõte iga aasta 31. oktoobriks;

d) lõplik bilanss iga aasta 15. jaanuariks.

Asjaomased liikmesriigid: liikmesriigid, kes peavad ajakohastatud viinamarjaistandusregistrit vastavalt määruse (EL) nr 1308/2013 artikli 145 lõikele 1.

8. Piim

Teate sisu:

— lehmatoorpiima üldkogus, väljendatuna kilogrammides koos piima tegeliku rasvasisaldusega;

— mahepõllumajandusliku lehmatoorpiima üldkogus, väljendatuna kilogrammides koos piima tegeliku rasvasisaldusega;

— lehmatoorpiima rasva- ja valgusisaldus, protsendina toote kaalust.

Teatamise aeg: eelmise kuu andmed iga kuu 25. kuupäevaks.

Asjaomased liikmesriigid: kõik liikmesriigid.

Muu: piima puhul kogused, mis on eelmise kuu jooksul tarnitud piima esmaostjale, kes on asutatud selle liikmesriigi territooriumil. Liikmesriigid tagavad selle nõude täitmiseks, et kõik nende territooriumil asutatud esmaostjad deklareerivad pädevale riiklikule asutusele õigeaegselt ja täpselt lehmatoorpiima koguse, mis on neile igas kuus tarnitud.

9. Munad

Teate sisu:

— munade tootmiskohtade arv pidamisviiside kaupa, millele on osutatud määruse (EÜ) nr 589/2008 ( 3 ) II lisas, ning määruse (EÜ) nr 834/2007 ( 4 ) kohaste mahemunade tootmiskohtade arv, sealhulgas ettevõtte maksimumvõimsus, väljendatud ettevõttes samaaegselt olevate munakanade arvuna;

— toodetud koorega munade kogus pidamisviiside kaupa, väljendatuna tonnides netomassi kohta, sealhulgas mahemunad.

Teatamise aeg:

— iga-aastane tootmiskohtade arv iga aasta 1. aprilliks;

— eelmise kuu tootmismahud iga kuu 25. kuupäevaks.

Asjaomased liikmesriigid: kõik liikmesriigid.

10. Etüülalkohol

Teate sisu: põllumajanduslikku päritolu alkoholi puhul, väljendatuna puhta alkoholi hektoliitrites:

a) kääritamisel ja destilleerimisel saadud toodang alkoholi tootmiseks kasutatud põllumajandusliku tooraine kaupa;

b) kogused, mille alkoholitootjad või -importijad on andnud töötlemiseks või pakkimiseks, esitatuna kasutuskategooriate kaupa (toit ja joogid, kütus, tööstus/muu).

Teatamise aeg: eelmise kalendriaasta andmed iga aasta 1. märtsiks.

Asjaomased liikmesriigid: kõik liikmesriigid.

11. Liha

Teate sisu:

a) veiseliha: liigitatud rümpade arv ja kaal liigituskategooriate kaupa ning jaotatuna lihakusklasside ja rasvasuse kaupa;

b) sealiha: liigitatud rümpade arv ja kaal tailihasisalduse klasside kaupa;

c) veiseliha: liigitatud rümpade arv ja kaal liigituskategooriate kaupa ning jaotatuna lihakusklasside ja rasvasuse kaupa.

Teatamise aeg: punktide a ja b puhul kord nädalas, samal ajal I lisa punkti 6 alapunktiga a ette nähtud iganädalase hindade teatamisega; punkti c puhul kord kuus, samal ajal II lisa punktiga 9 ette nähtud iganädalase hindade teatamisega.

Asjaomased liikmesriigid: kõik liikmesriigid.

12. Muu:

Teate sisu: lisatud taimse rasvaga pulbri (fat filled powder) üldkogus, väljendatuna tonnides

Teatamise aeg: eelmise kuu andmed iga kuu 25. kuupäevaks.

Asjaomased liikmesriigid: kõik liikmesriigid.

Muu: liikmesriigi territooriumil asuvate piimatöötlejate poolt eelmise kuu jooksul toodetud lisatud taimse rasvaga pulbri (fat filled powder) kogused.